Lene Espersen (KF), 2014-03-13:
Formålet med lovforslaget er jo at gennemføre en del af den folkeskolereform, som Det Konservative Folkeparti er en del af, med specifikt fokus på de fælles mål og afbureaukratisering, som også er en del af reformen.
Det, der er det helt afgørende for Det Konservative Folkeparti, er, at de fælles mål i den forenklede udgave understøtter undervisningen og bidrager til, at det bliver tydeligt for lærerne, pædagogerne, lederne, forældrene og eleverne, hvilke kompetencer, hvilke færdigheder og hvilken viden eleven skal tilegne sig.
Og det har været afgørende for os – og vi er meget glade for, at der har været enighed om det i forligskredsen – at målene er så klare, at både lederne og forældrene, men også medlemmerne af skolebestyrelserne aktivt kan være medspillere i forhold til elevernes læring.
Det er jo helt afgørende, hvis vores folkeskole skal blive bedre.
Jeg vil sige, at der i høringsfasen er blevet udtrykt nogen bekymring for dele af aftalen, og jeg vil gerne her nævne, at vi Konservative synes, at det er afgørende, at vi har fået slået fast, at dannelsesaspektet fastholdes.
Noget af det, vi er rigtig glade for i forbindelse med reformen og lovforslaget, er, at man som noget nyt etablerer opmærksomhedspunkter i udvalgte kerneområder i dansk og matematik, således at alle elever, også de dygtigste, udfordres.
Det er helt afgørende, hvis folkeskolens faglige niveau skal løftes i forhold til de lande, som vi gerne vil sammenligne os med.
Og det er altså meget vigtigt, at fokus også er på de dygtigste elever.
Forudsætningen for, at alt dette kan ske, er bl.a., og det er jo en af de andre ting, som vi arbejder med i folkeskolereformen, at der bliver mere ro og disciplin i folkeskolen, for det er altså forudsætningen for, at man kan lære noget, og også for, at man kan trives.
Og derfor er det altså noget, vi har meget fokus på også fremadrettet.
Jeg vil sige til diskussionen om elevplanerne og også til den til diskussion, som vi har haft i dag, at vi støtter de forenklede elevplaner.
Jeg synes faktisk, at det er lykkedes os, selv om man også har kunnet høre på debatten i dag, at der er forskellige holdninger til det, at finde en rigtig balance, nemlig at følge undervisningen tæt i de helt grundlæggende fag, samtidig med at helheden tilgodeses, og samtidig med at vi får en fin forenkling.
Det er jo en ny måde, vi forsøger at tænke på, og derfor er det også vigtigt, at processen hen imod implementeringen er både åben og inddragende, og jeg er meget enig i det, fru Karen Ellemann sagde, nemlig at det altså er vigtigt, at aktørerne, der er derude, er med.
Endelig må jeg jo også sige, og det er ikke for at udøve politisk drilleri, at vi altså er meget glade for, at det bliver bekræftet her, at kanonlisterne i dansk og historie består.
Der kommer sikkert nogle gode diskussioner om, hvorvidt det, der nu er i både kanonlisten til dansk og til historie, er det rigtige, men det vigtige for os er sådan set, at det nu er blevet cementeret, at det fortsat er et vigtigt pejlemærke og redskab for folkeskolen at bruge kanonlisterne.
Alt i alt vil jeg sige, at vi støtter lovforslaget, og vi har faktisk også meget stor tiltro til, at den her balance mellem fokus, klarhed og afbureaukratisering er noget, der vil gøre vores folkeskole bedre.
Så der er fuld opbakning til lovforslaget.